[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.11.2007

COM(2007) 730 végleges

Javaslat:

A TANÁCS RENDELETE

a többek között Dél-Afrikából származó acél drótkötelek és kábelek behozatalára vonatkozó végleges dömpingellenes vám kivetéséről szóló 1858/2005/EK rendelet módosításáról

(előterjesztő: a Bizottság)

INDOKOLÁS

A JAVASLAT HÁTTERE |

110 | A javaslat indokai és célkitűzései Ez a javaslat a legutóbb a 2005. december 23-i 2117/2005/EK tanácsi rendelettel módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (a továbbiakban: alaprendelet) alkalmazására vonatkozik a többek között Dél-Afrikából származó acél drótkötelek és kábelek behozatalára vonatkozó eljárás során. |

120 | Általános háttér A javaslat az alaprendelet végrehajtásának összefüggésében készült, és annak a vizsgálatnak az eredménye, amelyre az alaprendeletben megállapított lényeges és eljárási követelményekkel összhangban került sor. |

130 | A javaslat által érintett területen meglévő rendelkezések A Tanács 1999 augusztusában az 1796/1999/EK rendelettel végleges dömpingellenes vámot vetett ki a többek között Dél-Afrikából származó acél drótkötelekre és kábelekre. 2005 novemberében az alaprendelet 11. cikkének (2) bekezdése szerinti hatályvesztési felülvizsgálatot követően a Tanács az 1858/2005/EK rendeletben úgy döntött, hogy az érintett terméknek a többek között Dél-Afrikából származó behozatalára vonatkozó dömpingellenes intézkedéseket fenn kell tartani. A Bizottság az 1999. augusztus 13-i 1999/572/EK határozattal elfogadta azt az árakra vonatkozó kötelezettségvállalást, amelyet a dél-afrikai Scaw Metals Group Haggie Steel Wire Rope vállalat (a továbbiakban: Haggie vagy vállalat) ajánlott fel. |

141 | Összhang az Unió más szakpolitikáival és célkitűzéseivel Nem alkalmazható. |

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekelt felekkel |

219 | Az alaprendelet rendelkezéseivel összhangban érdekelt felek már megkapták a lehetőséget érdekeik megvédésére. |

A szakvélemények összegyűjtése és felhasználása |

229 | Külső szakértők bevonására nem volt szükség. |

230 | Hatásvizsgálat A javaslat az alaprendelet végrehajtásának eredményeképpen jött létre. Az alaprendelet nem ír elő általános hatásvizsgálatot a javaslattal kapcsolatos körülmények esetére. |

A JAVASLAT JOGI ELEMEI |

305 | A javasolt intézkedés összefoglalása A Tanács 1999 augusztusában az 1796/1999/EK rendelettel végleges dömpingellenes vámot vetett ki a többek között Dél-Afrikából származó acél drótkötelekre és kábelekre. 2005 novemberében az alaprendelet 11. cikkének (2) bekezdése szerinti hatályvesztési felülvizsgálatot követően a Tanács az 1858/2005/EK rendeletben úgy döntött, hogy az érintett terméknek a többek között Dél-Afrikából származó behozatalára vonatkozó dömpingellenes intézkedéseket fenn kell tartani. A Bizottság az 1999. augusztus 13-i 1999/572/EK határozattal elfogadta azt az árakra vonatkozó kötelezettségvállalást, amelyet a dél-afrikai Scaw Metals Group Haggie Steel Wire Rope vállalat ajánlott fel. A vállalatról megállapították, hogy megszegte a kötelezettségvállalást, ennélfogva vissza kellett vonni annak elfogadását. Ezt figyelembe véve az 1858/2005/EK rendelet módosításával meg kell szüntetni a dömpingellenes vámok alóli – a fent említett vállalat által jelenleg élvezett – mentességet. |

310 | Jogalap A legutóbb 2005. december 23-i 2117/2005/EK tanácsi rendelettel módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet. |

329 | A szubszidiaritás elve A javaslat a Közösség kizárólagos hatáskörébe tartozik. A szubszidiaritás elve ennélfogva nem alkalmazandó. |

Az arányosság elve |

331 | A javaslat a következő okok miatt eleget tesz az arányosság elvének: Az intézkedés formáját a fent említett alaprendelet írja le, és nem hagy teret a nemzeti döntéshozatalnak. |

332 | Nem kell kitérni arra, hogy hogyan csökkentsék a lehető legkisebbre a Közösséget, a nemzeti kormányokat, a regionális és helyi hatóságokat, a gazdasági szereplőket és a polgárokat sújtó pénzügyi és adminisztratív terhet, és milyen mértékben legyen e teher arányos a javaslat célkitűzésével. |

Az eszközök megválasztása |

341 | Javasolt eszköz: rendelet. |

342 | Más eszközök nem lennének megfelelőek, a következő ok(ok)ból: Más eszköz azért nem lenne megfelelő, mert az alaprendelet nem rendelkezik alternatív lehetőségekről. |

KÖLTSÉGVETÉSI VONZATOK |

409 | A javaslatnak nincs hatása a közösségi költségvetésre. |

1. Javaslat:

A TANÁCS RENDELETE

a többek között Dél-Afrikából származó acél drótkötelek és kábelek behozatalára vonatkozó végleges dömpingellenes vám kivetéséről szóló 1858/2005/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból származó dömpingelt behozatallal szembeni védelemről szóló, 1995. december 22-i 384/96/EK tanácsi rendeletre[1] és különösen annak 8. és 9. cikkére,

tekintettel a tanácsadó bizottsággal folytatott konzultációt követően a Bizottság által benyújtott javaslatra,

mivel:

A. ELŐZETES VIZSGÁLAT ÉS MEGLÉVŐ INTÉZKEDÉSEK

(1) A Tanács 1999 augusztusában az 1796/1999/EK rendelettel[2] végleges dömpingellenes vámot vetett ki a többek között Dél-Afrikából származó acél drótkötelekre és kábelekre.

(2) 2005 novemberében az alaprendelet 11. cikkének (2) bekezdése szerinti hatályvesztési felülvizsgálatot követően a Tanács az 1858/2005/EK rendeletben[3] úgy döntött, hogy az érintett terméknek a többek között Dél-Afrikából származó behozatalaira vonatkozó dömpingellenes intézkedéseket fenn kell tartani.

(3) A Bizottság az 1999. augusztus 13-i 1999/572/EK határozattal[4] elfogadta azt az árakra vonatkozó kötelezettségvállalást, amelyet a dél-afrikai Scaw Metals Group Haggie Steel Wire Rope vállalat (a továbbiakban: Haggie vagy vállalat) ajánlott fel.

(4) Ennek eredményeképp azon érintett dél-afrikai eredetű termék Közösségbe irányuló importja, amelyet a vállalat gyártott, és amelyre a kötelezettségvállalás kiterjedt (a továbbiakban: mentesített termék) mentesült a végleges dömpingellenes vámok alól.

(5) Ezzel kapcsolatban megjegyzendő, hogy a Haggie által jelenleg gyártott egyes acél drótkötelekre és kábelekre nem terjedt ki a kötelezettségvállalás. Ennek megfelelően ezen acél drótkötelek és kábelek után továbbra is be kellett fizetni a dömpingellenes vámot, amikor beléptek a Közösségen belüli szabad forgalomba.

B. A KÖTELEZETTSÉGVÁLLALÁS MEGSZEGÉSE

(6) A vállalat a kötelezettségvállalás felajánlásával kötelezte magát többek között arra, hogy a mentesített terméket a kötelezettségvállalásban megállapított bizonyos minimumárak fölött exportálja az Európai Közösségbe.

(7) A vállalat elismerte, hogy – tekintettel a kötelezettségvállalással megszerzett dömpingellenes vám alóli mentességre – ennek a mentességnek feltétele, hogy a Közösség vámhatóságainak „kötelezettségvállalási számlát” mutasson be. A vállalat ezen kívül azt is vállalta, hogy nem állít ki ilyen kötelezettségvállalási számlát azon érintett termékeinek értékesítésekor, amelyekre nem terjed ki a kötelezettségvállalás, és amelyek így a dömpingellenes vám hatálya alá tartoznak. A vállalat azt is elismerte, hogy a kiállított kötelezettségvállalási számláknak tartalmazniuk kell az 1858/2005/EK rendelet mellékletében meghatározott információkat.

(8) A kötelezettségvállalás feltételei arra is kötelezik a vállalatot, hogy a Bizottságot negyedéves jelentések formájában rendszeresen és részletesen tájékoztassa az érintett terméknek az Európai Közösségbe irányuló eladásairól. Ezeknek a jelentéseknek tartalmazniuk kellett a kötelezettségvállalásba beletartozó és így a dömpingellenes vám befizetése alól mentesülő termékeket, valamint azokat az acél drótkötél- és kábeltípusokat is, amelyek nem tartoztak bele a kötelezettségvállalásba, így vonatkozott rájuk a dömpingellenes vám.

(9) Egyértelmű, hogy az említett eladási jelentéseknek benyújtásukkor teljesnek, kimerítőnek és minden részletükben helyesnek kellett lenniük, és a tranzakcióknak teljes mértékben meg kellett felelniük a kötelezettségvállalásnak.

(10) A kötelezettségvállalás betartását biztosítandó a vállalat azt is vállalta, hogy telephelyein helyszíni ellenőrzésekre ad módot annak érdekében, hogy ellenőrizhető legyen az említett negyedéves jelentésekben benyújtott adatok pontossága és valódisága; vállalta továbbá, hogy a Bizottság által szükségesnek vélt valamennyi információt rendelkezésre bocsátja.

(11) Meg kell említeni, hogy a vállalat 2003. október 28-án már kapott egy figyelmeztető levelet a Bizottság szolgálataitól, amiért megszegte a kötelezettségvállalását oly módon, hogy olyan termékekre állított ki kötelezettségvállalási számlákat, amelyek nem tartoztak bele a kötelezettségvállalásba, hanem a dömpingellenes vám hatálya alá tartoztak volna. A figyelmeztető levél kijelentette, hogy tekintettel a kötelezettségvállalás megszegésének sajátos körülményeire, a Bizottság egyelőre nem szándékozik visszavonni a kötelezettségvállalás elfogadását, ám arra is rámutatott, hogy a kötelezettségvállalás bármilyen – akár csekély jelentőségű – további megsértése rendkívüli módon meg fogja nehezíteni a Bizottság számára, hogy továbbra is fenntartsa a vállalat kötelezettségvállalásának elfogadását.

(12) A vállalat dél-afrikai telephelyén 2007. február 5–6-án ellenőrző látogatásra került sor.

(13) A vállalatnál tett ellenőrző látogatás során kiderült, hogy a vállalat kötelezettségvállalási számlákat állít ki olyan acél drótkötelekre és kábelekre, amelyek nem tartoznak bele a kötelezettségvállalásba, hanem a dömpingellenes intézkedések hatálya alá tartoznak. Az is megállapítást nyert, hogy a vállalat egy alkalommal azon kötelezettségét is megszegte, hogy tiszteletben tartsa a minimumárakat. Ráadásul a vállalat által kiállított kötelezettségvállalási számlák nem álltak összhangban az 1858/2005/EK rendelet mellékletével. Ezen kívül az ellenőrző látogatás közben arra is fény derült, hogy a vállalat által benyújtott negyedéves kötelezettségvállalási eladási jelentések nem voltak teljesek, kimerítők és minden részletükben helyesek.

(14) A 2007/[…]/EK bizottsági határozat részletesebben is kifejti a megállapított megszegések jellegét,

ELFOGADTA EZT A RENDELETET:

1. cikk

Az 1858/2005/EK rendelet 1. cikkének (5) bekezdését, 2. cikkét és mellékletét el kell hagyni, 1. cikkének (6) bekezdését át kell számozni 1. cikk (5) bekezdésre, valamint a 3. cikket is át kell számozni 2. cikkre.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

a Tanács részéről

az elnök

[1] HL L 56., 1996.3.6., 1. o. A legutóbb a 2117/2005/EK rendelettel (HL L 340., 2005.12.23., 17. o.) módosított rendelet.

[2] HL L 217., 1999.8.17., 1. o.

[3] HL L 299., 2005.11.16., 1. o., legutóbb a 121/2006/EK rendelettel (HL L 22., 2006.1.26., 1. o.) módosítva.

[4] HL L 217., 1999.8.17., 63. o.